野棠花
作者：釋永頤
朝代：宋

paragraphs: 野火回飈掩舊株，新叢滿眼臨征途。
綠攢深棘欲自蔽，千朵萬朵爭敷腴。
新晴遠客過林坂，烟漲吳船春泊晚。
冶豔空摇蕩子情，繁香暗逐吳姬遠。
吳姬漂泊行人愁，年年此花開不休。
半壓壞牆荒館外，亂生春蕻野池頭。
人間買花貴紈綺，一世爭知異朝市。
曲檻朱欄轉首空，野棠無主自成叢。